**KLASA:**

**URBROJ:**

**Zagreb,**

 Na temelju članka 20. stavaka 1. i 3. Zakona o izvršavanju Državnog proračuna Republike Hrvatske za 2021. godinu (Narodne novine, br. 135/20 i 69/21), Vlada Republike Hrvatske je na sjednici održanoj \_\_\_\_\_\_\_\_\_\_\_ 2021. godine donijela

**R J E Š E N J E**

**o odobrenju sredstava na teret Proračunske zalihe**

**Državnog proračuna Republike Hrvatske za 2021. godinu**

 Na teret Posebnog dijela Državnog proračuna Republike Hrvatske za 2021. godinu (Narodne novine, br. 135/20 i 69/21), Razdjela 025 Ministarstvo financija, Glave 02506 Ministarstvo financija - ostali izdaci države, Aktivnosti 539019 Proračunska zaliha, račun 385 Izvanredni rashodi, odobrava se Požeško – slavonskoj županiji iznos od 20.000.000,00 kuna za sanaciju šteta nakon prirodnih nepogoda.

 Primatelj sredstava dužan je, po utrošku odobrenih sredstava, Ministarstvu financija dostaviti izvješće o zakonitom, namjenskom i svrhovitom utrošku dodijeljenih sredstava proračunske zalihe. Neutrošena i nenamjenski utrošena sredstva proračunske zalihe primatelj sredstava dužan je vratiti u državni proračun.

 Za izvršenje ovog Rješenja zadužuje se Ministarstvo financija.

Dostaviti:

- Ministarstvo financija

- Požeško – slavonska županija

**P R E D S J E D N I K**

## Andrej Plenković

**O b r a z l o ž e n j e**

Požeško – slavonsku županiju su u lipnju 2021. pogodile dvije prirodne nepogode s velikim razmjerima šteta. Dana 6. lipnja 2021. županiju je pogodilo nevrijeme tijekom kojeg su pale obilne količine oborina koje su prouzrokovale bujične poplave na području grada Požege i općine Velika gdje su zabilježene i štete od tuče koja je pala lokalno. Zatim, dana 25. lipnja 2021. županiju je ponovno pogodilo olujno nevrijeme praćeno tučom pri čemu su nastale velike štete na stambenim, poslovnim, zdravstvenim, odgojno - obrazovnim, kulturnim i drugim javnim zgradama na području grada Požege, općine Jakšić i općine Kaptol. Štete u poljoprivredi evidentirane su na području pet jedinica lokalne samouprave i to: gradova Požege, Kutjeva i Pleternice te općina Jakšić i Kaptol.

Nakon nepogoda izrađene su i prve preliminarne procjene šteta koje značajno premašuju fiskalne kapacitete proračuna navedenih gradova, općina i županije. Slijedom navedenog, županica Požeško – slavonske županije je dopisom od 30. lipnja 2021. zamolila Vladu Republike Hrvatske za pomoć u sanaciji šteta nakon prirodnih nepogoda, s ciljem pomoći građanima i gospodarstvu s posebnim naglaskom na poljoprivredu koja je pretrpjela najveće štete i kod koje će oporavak, u nekim slučajevima, trajati godinama.

Sukladno članku 56. Zakona o proračunu (Narodne novine, br. 87/08, 136/12 i 15/15) u državnom proračunu planirana su sredstva za proračunsku zalihu koja se koriste za financiranje rashoda nastalih pri otklanjanju posljedica elementarnih nepogoda, epidemija, ekoloških nesreća ili izvanrednih događaja i ostalih nepredvidivih nesreća, te za druge nepredviđene rashode tijekom godine.

Nadalje, člankom 20. stavkom 3. Zakona o izvršavanju Državnog proračuna Republike Hrvatske za 2021. godinu (Narodne novine, br. 135/20 i 69/21) propisano je da o korištenju sredstava proračunske zalihe odlučuje Vlada Republike Hrvatske.

Slijedom navedenog, Ministarstvo financija predlaže Vladi Republike Hrvatske da Požeško – slavonskoj županiji odobri sredstva iz Proračunske zalihe za 2021. godinu u iznosu od 20.000.000,00 kuna, za sanaciju šteta nakon prirodnih nepogoda.